RAPPORT KONĠUNT LILL-PARLAMENT EWROPEW U LILL-KUNSILL Ir-Reġjun Amministrattiv Speċjali ta’ Ħong Kong: Rapport Annwali 2012 /* JOIN/2013/013 final */





RAPPORT KONĠUNT LILL-PARLAMENT EWROPEW U LILL-KUNSILL Ir-Reġjun Amministrattiv Speċjali ta’ Ħong Kong: Rapport Annwali 2012 Introduzzjoni Minn mindu Ħong Kong għadda f'idejn ir-Repubblika Popolari taċ-Ċina fl-1997, l-Unjoni Ewropea u l-Istati Membri tagħha segwew mill-qrib l-iżviluppi politiċi u ekonomiċi fir-Reġjun Amministrattiv Speċjali (RAS) ta’ Ħong Kong. Sabiex jinżamm l-impenn li ttieħed fl-1997 fil-konfront tal-Parlament Ewropew, jinħareġ rapport annwali dwar l-iżviluppi f'Ħong Kong. Dan huwa l-15-il rapport bħal dan, li jkopri l-iżviluppi li saru fl-2012. Matul l-2012, il-prinċipju ta' "pajjiż wieħed, żewġ sistemi", minqux fid-Dikjarazzjoni Sino-Brittanika u fil-Liġi Bażika ta' Ħong Kong, baqa' jaħdem tajjeb, peress li d-drittijiet u l-libertajiet fundamentali tal-poplu ta' Ħong Kong baqgħu jiġu rispettati, l-istat tad-dritt baqa’ jiġi mħares u s-sistema ekonomika tas-suq u l-ambjent tan-negozju nżammu l-istess. Ir-relazzjonijiet bilaterali ta' bejn l-UE u Ħong Kong saru aktar profondi, ikkaratterizzati bi żjara mir-Rappreżentant Għoli/Viċi President tal-UE Catherine Ashton f'Ħong Kong f'Lulju fejn iltaqgħet mal-Kap Eżekuttiv tal-Gvern tar-RAS ta' Ħong Kong, Chun-ying Leung. L-Unjoni Ewropea tagħti importanza kbira lill-istabbiltà, il-prosperità ekonomika u l-iżvilupp demokratiku ta’ Ħong Kong. L-UE tkompli tappoġġja bis-sħiħ il-progress bikri u sostanzjali li jiffavorixxi l-għan ta' vot universali, f'konformità mal-Liġi Bażika tar-RAS ta' Ħong Kong u x-xewqat tal-poplu ta’ Ħong Kong. L-iżviluppi politiċi Matul l-2012 seħħew avvenimenti politiċi importanti f'Ħong Kong, li jinkludu l-elezzjoni ta' Kap Eżekuttiv ġdid tal-Gvern fil-25 ta' Marzu, l-inawgurazzjoni tal-Gvern il-ġdid fl-1 ta' Lulju u l-elezzjoni ta' Kunsill Leġiżlattiv ġdid fid-9 ta' Settembru. Għall-ewwel darba fl-istorja tiegħu, Ħong Kong kien xhieda ta' bidla fil-gvern u fil-leġiżlatura fl-istess sena. L-elezzjoni tal-Kap Eżekuttiv ġiet immexxija mill-Kumitat Elettorali magħmul minn membri magħżula min-negozji, mill-oqsma professjonali, mis-soċjetà ċivili kif ukoll minn politiċi fil-livell tad-Distrett u f'dak tal-Kunsill Leġiżlattiv. Għal din l-elezzjoni, l-ammont ta' membri li ssieħbu fil-Kumitat tela' minn 800 għal 1200. Tliet kandidati ssodisfaw il-kundizzjonijiet minimi biex jikkontestaw għall-kariga ta' kap eżekuttiv. Il-kampanja elettorali kienet aktar animata minn qatt qabel, b'kampanja xierqa u b'kopertura intensa mill-midja, li kienet tinkludi żewġ dibattiti tal-elezzjoni live, u b'livell għoli ta' involviment min-naħa tal-pubbliku, minkejja li fil-verità l-pubbliku jista' jkollu rwol limitat fl-elezzjoni. Il-kampanja elettorali kienet ikkaratterizzata minn xi ftit tal-kontroversja, u kienet tinkludi allegazzjonijiet li jinvolvu l-kontendenti ewlenin. L-iskandli wasslu għal bidla fl-opinjoni pubblika - aspett li laqat lil Henry Tang, li inizjalment kien minn ta' quddiem nett. Fl-elezzjoni, Chun-ying Leung ġab 689 vot (60,9 %) mill-1132 vot mitfugħ, Henry Tang ġab 285 vot (25,2 %) u Albert Ho ġab 76 vot (6,7 %). Il-Kummissjoni għall-Affarijiet Elettorali rreġistrat 82 vot invalidu, li minnhom 75 kienu tħallew vojta. Fl-okkażjoni tal-elezzjoni ta' Chun-ying Leung bħala Kap Eżekuttiv għar-raba' mandat tar-Reġjun Amministrattiv Speċjali ta' Ħong Kong, ir-Rappreżentant Għoli/Viċi President tal-UE Catherine Ashton għamlet stqarrija biex tifraħ lill-Kap Eżekuttiv il-ġdid u biex tesprimi x-xewqa tagħha li tapprofondixxi ulterjorment ir-relazzjonijiet bejn l-UE u Ħong Kong matul il-mandat tiegħu. Il-Prim Ministru Ċiniż Wen Jiaobao ħatar lil Chun-ying Leung bħala l-Kap Eżekuttiv għar-raba' mandat fit-28 ta' Marzu. Il-President Ċiniż Hu Jintao ppresieda waqt il-ġurament tal-ħatra tal-Kap Eżekuttiv fl-1 ta' Lulju, li fakkar ukoll il-15-il anniversarju mir-retroċessjoni. Matul id-diskors inawgurali tiegħu, il-Kap Eżekuttiv Leung wiegħed li se "jiddefendi l-ġustizzja u d-drittijiet tal-poplu, li se jissalvagwardja l-istat tad-dritt, l-integrità tal-gvern, il-libertà u d-demokrazija li jagħmlu parti mill-valuri fundamentali ta' Ħong Kong." Hu qal ukoll li se "jippromwovi l-iżvilupp ta' sistema politika demokratika f'konformità mad-dispożizzjonijiet tal-Liġi Bażika u tad-deċiżjonijiet rilevanti tal-Kumitat Permanenti tal-Kungress Popolari Nazzjonali." L-UE tilqa' bil-qalb dawn l-impenji. Għal din l-elezzjoni, il-Kunsill Leġiżlattiv (LegCo) ġie mkabbar b'tali mod li l-membri tiegħu żdiedu minn 60 għal 70, bis-siġġijiet maqsumin indaqs bejn l-kostitwenzi ġeografiċi u l-kostitwenzi funzjonali. Is-siġġijiet tal-kostitwenzi ġeografiċi jiġu eletti skont ir-regoli ta' rappreżentanza proporzjonali. Ħames membri addizzjonali ġew eletti bħala kostitwenzi ġeografiċi ġodda u ħames hekk imsejħa "Super Leġiżlaturi" intgħażlu minn fost il-Kunsillieri Distrettwali permezz tal-vot universali biex jiffurmaw (it-tieni) kostitwenza funzjonali ġdida tal-Kunsill Distrettwali. Din kienet l-ewwel darba li aktar minn nofs is-siġġijiet tal-Kunsill Leġiżlattiv ġew eletti b'mod dirett, u b'hekk il-leġiżlatura attwali ngħatat aktar leġittimità demokratika mill-predeċessuri tagħha. Madwar 287 kandidat, li jirrappreżentaw 17-il partit jew gruppi ta' interess, ikkontestaw għas-70 siġġu. L-għadd ta' votanti li ħarġu jivvutaw fil-ħames kostitwenzi ġeografiċi fid-9 ta' Settembru kien jammonta għal 53 %, ċifra ogħla minn dik tal-elezzjoni tal-Kunsill Leġiżlattiv tal-2008 (45 %) iżda inqas minn dik tal-elezzjoni tal-2004 (55,6 %). L-informazzjoni segwenti rriżultat mill-istatistika dwar il-votazzjoni: Il-kostitwenza ġeografika (35 siġġu): ivvutaw 53 % minn 3,47 miljun votant irreġistrati, (it-tieni) kostitwenza funzjonali tal-Kunsill Distrettwali (5 siġġijiet magħrufin bħala "super siġġijiet"): ivvutaw 51,9 % minn 3,22 miljun votant irreġistrati, u l-14-il kostitwenza funzjonali tradizzjonali kkontestati (30 siġġu): ivvutaw 69.6 % minn 216 979 votant irreġistrati. Il-proċess tal-elezzjoni inġenerali tqies li ġie mmaniġġjat tajjeb. Kien hemm rapporti mill-midja u minn sorsi oħra li tkellmu dwar l-involviment fil-kampanja elettorali tal-Uffiċċju ta' Kollegament tal-Gvern Ċentrali, permezz ta' dikjarazzjonijiet pubbliċi u lobbying għall-kandidati. Il-partiti progovernattivi rebħu 43 siġġu (17 ġeografiċi, 2 super siġġijiet u 24 funzjonali), u kważi laħqu l-maġġoranza ta' żewġ terzi. Fost dawn, l-Alleanza Demokratika għat-Titjib u l-Progress ta’ Ħong Kong (DAB) baqgħet l-akbar partit fil-leġiżlatura ta’ Ħong Kong, bi 13-il siġġu fil-Kunsill Leġiżlattiv. L-eks mexxej tagħha, Jasper Tsang Yok-sing reġa' ġie elett President tal-Kunsill Leġiżlattiv. Ir-raggruppamenti pandemokratiċi tal-oppożizzjoni rebħu 27 siġġu (18 ġeografiċi, 3 super siġġijiet u 6 funzjonali) mis-70 siġġu fil-leġiżlatura, biex b'hekk kisbu minoranza kbira biżżejjed biex jimblukkaw il-bidliet kostituzzjonali. Il-Kummissjoni Indipendenti Kontra l-Korruzzjoni (ICAC) irċeviet 2 281 ilment relatati mal-elezzjonijiet tal-kunsill distrettwali li saru f'Novembru 2011. Minn dawn l-ilmenti, 1 614 kienu jallegaw li sar tbagħbis fil-voti, b'1 604 li setgħu jitmexxew 'il quddiem. Sa Novembru 2012, 45 persuna ġew imħarrka għal reati marbuta mat-tbagħbis fil-voti, li rriżultaw fi 38 kundanna. Taskforce speċjali mwaqqfa mill-ICAC, ikkonkludiet l-investigazzjonijiet fuq dawn l-ilmenti dwar it-tbagħbis fil-voti, li ma żvelaw l-ebda evidenza li tipprova li sar tbagħbis fil-voti b'mod rampanti jew sistematiku. Fl-ewwel diskors ta' politika tiegħu lill-Kunsill Leġiżlattiv, il-Kap Eżekuttiv Leung enfasizza li l-prijoritajiet ewlenin tiegħu kienu d-disponibbiltà ta' abitazzjonijiet għal but ta' kulħadd, il-faqar, l-anzjani u t-tixjiħ tal-popolazzjoni ta' Ħong Kong u l-ambjent. Il-Kap Eżekuttiv iddikjara wkoll li se jaħdem biex jintlaħaq konsensus bil-għan li tiġi introdotta proposta għal vot universali għall-elezzjoni tal-kap eżekuttiv tal-2017. L-oqsma ta' prijorità tal-Kap Eżekuttiv intlaqgħu minn kritika ħarxa minn uħud mill-membri tal-Kunsill Leġiżlattiv, li ġieli użaw manuvri ostruttivi biex jimblukkaw il-proċess tat-teħid ta' deċiżjonijiet. Il-Kap Eżekuttiv ġie kkritikat ukoll b'mod regolari mill-midja, parzjalment minħabba li saru xi allegazzjonijiet li għamel rinnovazzjoni tad-dar tiegħu mingħajr awtorizzazzjoni. Il-Gvern iffaċċja oppożizzjoni kbira fir-rigward ta' pjan, li tħabbar fit-30 ta' April taħt l-amministrazzjoni preċedenti, biex tiġi introdotta l-edukazzjoni Morali u Nazzjonali fil-kurrikulu tal-iskola. Fis-7 ta' Lulju, twaqqaf grupp dwar l-Edukazzjoni Nazzjonali ffurmat mill-ġenituri bil-għan li jopponi għall-introduzzjoni tal-kurrikulu tal-Edukazzjoni Nazzjonali. Il-Grupp iddikjara li fid-29 ta' Lulju, aktar minn 90 000 persuna ħadu sehem f'manifestazzjoni biex iħeġġu l-Gvern jirtira dan il-pjan. Eventwalment, fit-8 ta' Settembru, il-Gvern ħabbar li l-kurrikulu tal-Edukazzjoni Nazzjonali ma kienx se jkun obbligatorju u li l-iskejjel setgħu jużaw id-diskrezzjoni professjonali tagħhom biex jagħżlu jimplimentawhx jew le. Xahar wara, il-Gvern għamel dikjarazzjoni oħra fejn ħabbar li l-gwida tal-kurrikulu tal-edukazzjoni morali u nazzjonali kienet se tiġi formalment abbandunata u li l-Gvern la kien ħa jitlob lill-iskejjel jadottaw il-gwida tal-kurrikulu u lanqas ma kien se jużah bħala bażi għall-ispezzjonijiet tal-iskejjel. Iż-żamma tal-istat tad-dritt u l-indipendenza tal-ġudikatura komplew ikunu suġġetti ta' dibattiti pubbliċi. Il-Kap Eżekuttiv u s-Segretarju għall-Ġustizzja enfasizzaw ħafna drabi kemm dawn l-elementi huma importanti biex jitħarsu l-valuri fundamentali ta' Ħong Kong u biex ir-reġjun jibqa' jiġbed l-investiment lejh. Feġġet kontroversja meta l-eks Segretarju għall-Ġustizzja għamel stqarrija li, skont il-membri tal-Kunsill Leġiżlattiv u l-midja, ġabet fid-dubju l-indipendenza tal-ġudikatura mill-Gvern Ċentrali. Is-Segretarju għall-Ġustizzja attwali ġie kkritikat meta ssuġġerixxa li, qabel ma tagħti d-deċiżjoni tagħha fuq każ ta' appell, il-Qorti tal-Appell tal-Aħħar Istanza għandha titlob lill-Kumitat Permanenti tal-Kungress Popolari Nazzjonali biex jinterpreta l-effett ġuridiku ta' interpretazzjoni preċedenti tal-Kumitat. Manadakollu, l-impressjoni ġenerali tibqa' dik li l-prinċipji tal-indipendenza ġudizzjarja u tal-istat tad-dritt huma aċċettati u sostnuti mill-partijiet interessati kollha. Il-kumpaniji barranin għadhom jirreferu għall-indipendenza tas-sistema ġudizzjarja ta' Ħong Kong bħala waħda mir-raġunijiet ewlenin biex wieħed jistabbilixxi n-negozju tiegħu f'Ħong Kong. Dawk li jaħdmu fil-professjoni ġuridika, inklużi l-imħallfin, l-avukati u l-konsulenti legali, ta' spiss ħadu passi biex jissalvagwardjaw u jiżviluppaw il-kwalità tas-sistema ġudizzjarja ta' Ħong Kong u tal-istat tad-dritt b'mod ġenerali. L-Ordinanza ta' Medjazzjoni ġiet adottata f'Ġunju 2012 u daħlet fis-seħħ fl-1 ta' Jannar 2013. Din l-Ordinanza tipprovdi l-qafas leġiżlattiv biex issir il-medjazzjoni f'Ħong Kong, filwaqt li tiġi enfasizzata l-protezzjoni tal-kunfidenzjalità. F'Settembru 2012, il-Kummissjoni Ċiniża tal-Arbitraġġ Ekonomiku u Kummerċjali Internazzjonali (CIETAC) waqqfet iċ-Ċentru ta' Arbitraġġ CIETAC ta' Ħong Kong, l-ewwel fergħa li ġiet stabbilita 'l barra miċ-Ċina kontinentali. Is-Segretarju għall-Ġustizzja, is-Sur Rimsky Yuen, iddikjara li l-preżenza ta' dan iċ-ċentru, flimkien mal-Uffiċċju għall-Asja tal-Qorti Internazzjonali tal-Arbitraġġ tal-Kamra Internazzjonali tal-Kummerċ, saħħew l-istatus ta' Ħong Kong bħala ċentru internazzjonali tal-arbitraġġ. Il-pożizzjoni ta' Ħong Kong bħala ċentru ġuridiku ġiet imsaħħa ulterjorment permezz tal-ftuħ, f'Diċembru 2012, tal-Uffiċċju Reġjonali għall-Asja u għall-Paċifiku tal-Konferenza tal-Aja dwar id-Dritt Internazzjonali Privat. Fit-28 ta' Marzu, il-Gvern ta' Ħong Kong rebaħ l-appell tiegħu kontra deċiżjoni ta' qorti inferjuri li kienet tat id-dritt lil ajjutanti domestiċi barranin japplikaw għal residenza permanenti f'Ħong Kong wara li jkunu ilhom jgħixu legalment f'Ħong Kong għal seba' snin. L-imħallfin ċaħdu b'mod unanimu l-argumenti li dispożizzjoni tal-liġi dwar l-immigrazzjoni li tirrifjuta lil ħaddiema domestiċi barranin id-dritt għar-residenza permanenti kienet antikostituzzjonali. Fl-2012, ir-residenti ta' Ħong Kong komplew jeżerċitaw id-dritt tagħhom tal-libertà tal-espressjoni u tal-assoċjazzjoni, kif muri mill-marċijiet annwali tal-4 ta' Ġunju u tal-1 ta' Lulju, id-dimostrazzjonijiet kontra l-kurrikulu tal-Edukazzjoni Nazzjonali u favur l-ugwaljanza bejn il-ġeneri, u l-għadd kbir ta' manifestazzjonijiet fuq ħafna suġġetti oħra. Skont l-organizzaturi, aktar minn 180 000 persuna attendew fis-sahar bix-xemgħat tal-4 ta' Ġunju, l-akbar avveniment li sar mill-1989. Fl-1 ta' Lulju, sigħat wara ċ-ċerimonja inawgurali, ippreseduta mill-President Hu, mijiet ta' eluf ta' ċittadini ta' Ħong Kong, waqt li għamlu użu mid-dritt tal-espressjoni tagħhom, ħarġu fit-toroq biex jesprimu l-motivi għall-ilmentar tagħhom inkluża r-rabja lejn ir-ritmu kajman tad-demokratizzazzjoni u lejn l-involviment ta' Beijing fix-xena politika ta' Ħong Kong, u t-tħassib dwar l-integrità ta' Leung, il-prezzijiet tal-abitazzjonijiet li dejjem jogħlew u d-drittijiet tal-bniedem fiċ-Ċina kontinentali. L-organizzaturi tal-manifestazzjoni kkalkulaw li b'kollox ħarġu mal-400 000 persuna, filwaqt li l-pulizija qalu li kien hemm 63 000. Il-biċċa l-kbira tad-dimostrazzjonijiet kienu paċifiċi u, b'regola ġenerali, il-pulizija aġixxiet b'mod proporzjonat. Il-midja, inkluża dik diġitali, kompliet tkun libera u tesprimi firxa wiesgħa ta' opinjonijiet. Madanakollu, hemm sentiment li qed jintħass dejjem aktar, li kemm il-midja stampata kif ukoll dik elettronika tiċċensura lilha nnifisha, speċjalment meta tkopri kwistjonijiet li jirrigwardaw iċ-Ċina kontinentali. Stħarriġ tal-opinjoni li sar f'Ottubru 2012 mill-Università ta' Ħong Kong, wera li 24 % minn dawk li wieġbu kienu jaħsbu li l-istampa ma kinitx libera fuq livell sodisfaċenti. L-iżviluppi ekonomiċi u kummerċjali Ħong Kong baqa' jżomm pożizzjoni solida bħala wieħed miċ-ċentri finanzjarji l-aktar importanti fuq livell dinji u bħala pjattaforma kummerċjali maġġuri fl-Asja. Hu kompla jservi ta' passaġġ ta' aċċess għall-kummerċ u għall-investiment maċ-Ċina kontinentali u baqa' l-bażi ewlenija tal-ittestjar għall-internazzjonalizzazzjoni tal-munita Ċiniża, ir-renminbi (CNY). Ħong Kong baqa' jattira flussi enormi ta' investimenti diretti barranin u ġie kklassifikat f'pożizzjonijiet għoljin minn ħafna sondaġġi globali li jkejlu l-libertà ekonomika u l-iżvilupp[1]. Minkejja l-kisbiet ekonomiċi ta' Ħong Kong, il-Gvern ħa l-impenn li jwessa' l-bażi ekonomika ta' Ħong Kong. F'dak ir-rigward, il-Kap Eżekuttiv ħabbar li se jittieħed approċċ aktar "proattiv" fir-rigward tal-iżvilupp ekonomiku, b'aktar miżuri governattivi diretti, meta mqabbla ma' gvernijiet preċedenti. B'mod partikolari, huwa ħabbar miżuri bil-ħsieb li jonqos il-faqar f'Ħong Kong, jingħata sostenn lill-anzjani, u tiġi żgurata d-disponibbiltà ta' abitazzjonijiet bi prezzijiet li jintlaħqu mill-gruppi ta' nies b'introjtu baxx u medju. F'diversi okkażjonijiet, il-Kap Eżekuttiv il-ġdid enfasizza l-importanza tal-integrazzjoni ekonomika maċ-Ċina kontinentali bħala strateġija għat-tkabbir. Filwaqt li l-ekonomija ta' Ħong Kong ibbenefikat ħafna mill-pożizzjoni privileġġjata li għandha fi ħdan is-suq aktar vast Ċiniż, fl-2012 ġie żvelat ukoll ċertu numru ta' frizzjonijiet ekonomiċi li rriżultaw mill-integrazzjoni. Is-settur tat-turiżmu għamel profitt konsiderevoli mill-35 miljun viżitatur li kienu ġejjin mill-kontinent fl-2012, iżda dawn il-viżitaturi ssottomettew l-infrastruttura tiegħu għal pressjoni kbira. Ix-xerrejja tal-kontinent ġew akkużati li pprovokaw żieda fil-prezzijiet tal-proprjetà, u li b'hekk iggravaw is-suq tal-proprjetà immobbli diġà surriskaldat. L-influss tan-nisa tqal tal-kontinent biex iwelldu f'Ħong Kong tefa' pressjoni fuq is-sistema tal-kura tas-saħħa tal-belt. Problemi bħal dawn ħolqu sfidi politiċi u ta' politika għall-Gvern u wasslu għal espressjonijiet popolari ta' sentiment li jmur kontra l-kontinent. Fl-2012, l-ekonomija ta' Ħong Kong kibret b'rata modesta ta' 1.4 %, billi l-ambjent dgħajjef estern affettwa l-esportazzjonijiet. It-tkabbir fiċ-Ċina kontinentali u d-domanda nazzjonali b'saħħitha servew biex jittaffa l-impatt negattiv ikkawżat minn fatturi esterni. It-tkabbir tal-PDG fl-2011 baqa' ta' 4.9 %. Minkejja r-rata tat-tkabbir aktar baxxa, l-ekonomija setgħet tiftaħar b'sitwazzjoni ta' okkupazzjoni prattikament sħiħa filwaqt li kien hemm tnaqqis fil-pressjoni inflazzjonarja. Fl-2012 ir-rata tal-qgħad laħqet it-3,3 %. L-indiċi tal-prezzijiet tal-konsumatur niżel minn 5.9 % fl-ewwel kwart għal 3.8 % fir-raba' kwart. L-ekwitajiet intlaqtu minn pressjoni sinifikanti marbuta mal-problemi finanzjarji u ekonomiċi tal-ekonomiji żviluppati. Il-fiduċja tal-investituri ġiet affettwata wkoll matul il-perjodu ta' tħejjija għat-tranżizzjoni tat-tmexxija fit-18-il Kungress Popolari Nazzjonali tal-Partit Komunista Ċiniż. Il-prezzijiet tal-istokks niżlu u t-tranżazzjonijiet kummerċjali battew. Fis-suq primarju, l-attivitajiet ta' ġbir ta' fondi kienu sinifikantement aktar kwieti. Il-Borża ta' Ħong Kong tilfet il-pożizzjoni tagħha fil-klassifika bħala l-akbar suq dinji għall-offerti inizjali għall-pubbliku għall-2012, pożizzjoni li kienet tħaddan matul it-tliet snin preċedenti. Bis-sostenn taċ-Ċina kontinentali, Ħong Kong sar l-akbar suq offshore ta' CNY, bħala parti mill-politika tal-Gvern Ċentrali għall-internazzjonalizzazzjoni gradwali ta' CNY. Ħong Kong ospita l-akbar pool ta' depożiti f’CNY barra miċ-Ċina, b'total ta' depożiti f'CNY u ta' ċertifikati ta' depożiti f'CNY pendenti li jammonta għal CNY 720 biljun (fl-aħħar tal-2012). Fl-2012, il-banek ta' Ħong Kong ipproċessaw tranżazzjonijiet ta' saldu kummerċjali transfruntier f'CNY li qabżu CNY 2.6 triljun, jiġifieri żieda ta' 37 % meta mqabbla maċ-ċifra tal-2011. Fl-aħħar tal-2012, il-bonds pendenti f'CNY li nħarġu minn Ħong Kong qabżu CNY 230 biljun - żieda ta' 62 % meta mqabbla maċ-ċifra tal-2011. L-infrastruttura tas-suq offshore ta' CNY ta' Ħong Kong marret għall-aħjar u b'hekk is-suq beda jħaddan pożizzjoni dominanti f'dak li jirrigwarda l-firxa ta' prodotti ta' investiment u ta' likwidità. Filwaqt li Ħong Kong għandu vantaġġ kbir ta' innovatur, huwa jantiċipa li l-kompetizzjoni se żżid hekk kif il-Gvern Ċentrali gradwalment jippermetti li jsiru operazzjonijiet ta' CNY f'ċentri finanzjarji oħra, bħalma huma Londra, Singapor u Tajpei. B'rispons għall-miżuri ta' tafja kwantitattiva meħuda mir-Riżerva Federali tal-Istati Uniti, l-Awtorità Monetarja ta' Ħong Kong (HKMA) ħadet azzjoni minnufih billi webbset il-linji gwida għall-banek fir-rigward tas-self ipotekarju. Hi interveniet repetutament fis-swieq tal-flus matul is-sena biex tiddefendi s-Sistema tar-Rata tal-Kambju li torbot l-HKD mal-USD. Il-HKMA ddikjarat li kellha l-kapaċità tixtri ammont illimitat ta' USD biex iżżomm il-munita stabbli. Minkejja l-isforzi ta' ssikkar monetarju, is-suq tal-proprjetà kompla jiġi surriskaldat fl-2012, b'żidiet sinifikanti kemm fil-volum tat-tranżazzjonijiet kif ukoll fil-prezzijiet tagħhom. B'mod ġenerali, il-prezzijiet tal-proprjetà immobbli telgħu b'25 % fl-2012; mil-livell baxx li kellhom fl-2007 il-prezzijiet tal-proprjetà rduppjaw. Iż-żieda qawwija fil-prezzijiet tad-djar ikkawżat tensjonijiet soċjali, li ġiegħlu lill-Gvern il-ġdid jirrikonoxxi d-disponibbiltà ta' abitazzjoni għal but ta' kulħadd bħala prijorità politika fundamentali. Sabiex inaqqas ir-riskju ta' bużżieqa immobiljari, il-gvern ta' Ħong Kong adotta miżuri fiskali biex jimmodera d-domanda, partikolarment dik li ssir mill-ispekulaturi u mix-xerrejja mhux residenti. Fis-27 ta' Ottubru, il-Gvern ippropona li jżid it-Taxxa tal-Bolla Speċjali u li jintroduċi Taxxa tal-Bolla tax-Xerrejja addizzjonali ta' 15 % fuq ix-xerrejja mhux residenti permanenti u fuq il-korporazzjonijiet. Minn meta beda l-mandat tiegħu, il-Kap Eżekuttiv Leung ħabbar għaxar miżuri li kellhom l-għan li jżidu l-provvista tal-artijiet u tal-abitazzjonijiet fit-terminu qasir u medju. Il-provvista supplementari fit-terminu qasir fl-2012 kienet żgħira wisq biex tirriżulta f'korrezzjonijiet sinifikanti fil-prezz, f'ambjent b'rati ta' interess estremament baxxi. Huwa mistenni li l-miżuri l-oħra ta' provvista li ttieħdu fl-2012, inaqqsu xi ftit il-prezzijiet fl-2013. Min-naħa leġiżlattiva, l-Ordinanza ta' Kompetizzjoni ġiet adottata f'Ġunju 2012, wara li ġie estiż il-perjodu ta' konsultazzjoni u wara li saru bosta emendi. Diversi dispożizzjonijiet tal-liġi, inkluż it-twaqqif ta' kummissjoni, mhux se jiġu implimentati qabel l-2013. Il-liġi dwar il-kompetizzjoni ta' Ħong Kong ma tinkludi l-ebda dispożizzjoni ġenerali dwar l-amalgamazzjonijiet, ħlief fis-settur tat-telekomunikazzjoni, u b'kollox teżenta 570 korp statutorju. Fuq livell internazzjonali, Ħong Kong żied l-isforzi tiegħu fit-tfittxija ta' ftehimiet dwar il-kummerċ ħieles mal-imsieħba kummerċjali tiegħu. Wara li kkonkluda suċċessivament il-ftehimiet dwar il-kummerċ ħieles maċ-Ċina, man-New Zealand u mal-Assoċjazzjoni Ewropea tal-Kummerċ Ħieles (EFTA), Ħong Kong iffirma ftehim dwar il-kummerċ ħieles maċ-Ċilì fis-7 ta' Settembru 2012. Ħong Kong qed ifittex ukoll li jipparteċipa f'inizjattivi li għaddejjin bħalissa fir-reġjun bil-għan li jżomm l-istatus tiegħu ta' pjattaforma kummerċjali reġjonali, inkluż billi joħloq rabtiet formali tal-kummerċ mal-Assoċjazzjoni tan-Nazzjonijiet tal-Asja tax-Xlokk (ASEAN) Barra minn hekk, il-Gvern qed ikompli jippromwovi l-investimenti u jfittex li jikkonkludi ftehimiet ta' protezzjoni tal-investimenti ma' pajjiżi terzi biex jiżgura protezzjoni aħjar għan-negozji tiegħu u biex jattira l-investimenti barranin. Bħalissa qed isiru negozjati mar-Russja u man-New Zealand, u n-negozjati dwar l-investimenti maċ-Ċilì se jibdew hekk kif jidħol fis-seħħ il-ftehim dwar il-kummerċ ħieles. Is-Suppliment IX ta' mal-Ftehim ta’ Sħubija Ekonomika aktar mill-Qrib (CEPA) bejn iċ-Ċina u Ħong Kong ġie ffirmat fid-29 ta' Ġunju 2012, biex jiġu implimentati miżuri ta' integrazzjoni ekonomika u biex tiġi ffaċilitata l-kooperazzjoni bejn iż-żewġ partijiet. L-aktar suppliment reċenti introduċa 43 miżura għal-liberalizzazzjoni tas-servizzi u għall-iffaċilitar kummerċjali, u lliberalizza ukoll l-aċċess għas-suq mir-restrizzjonijiet f'21 settur eżistenti. Il-Gvern Ċentrali wiegħed li sal-aħħar tal-2015, se jilliberalizza kompletament is-servizzi ma' Ħong Kong. Madanakollu, l-implimentazzjoni tal-CEPA fuq il-post fiċ-Ċina kontinentali, kompliet tkun ta' sfida f'ċerti setturi, u b'riżultat ta' dan, in-negozji bbażati f'Ħong Kong, inklużi dawk tal-UE, mhux dejjem gawdew kompletament mill-benefiċċji previsti mis-CEPA. Ir-Relazzjonijiet u l-Kooperazzjoni bejn l-Unjoni Ewropea u Ħong Kong Fl-2012, ir-relazzjonijiet bilaterali u l-kooperazzjoni bejn l-Unjoni Ewropea u Ħong Kong saru aktar profondi. Ħong Kong għadu attur importanti fir-reġjun u kif ukoll intermedjarju ewlieni għall-flussi tal-kummerċ u tal-investiment bejn l-UE u ċ-Ċina kontinentali. Fl-2012, l-UE żammet il-pożizzjoni tagħha bħala t-tieni l-akbar imsieħeb kummerċjali wara ċ-Ċina kontinentali. Fl-2012 Ħong Kong kien l-20 l-akbar imsieħeb kummerċjali tal-UE. Ġie rreġistrat tkabbir kostanti ta' 5,9 % fil-kummerċ bilaterali bejn l-UE u Ħong Kong, li laħaq EUR 44,2 biljun fl-2012. L-UE kienet l-akbar sors ta' kumpaniji barranin f'Ħong Kong b'453 kwartier reġjonali, 740 uffiċċju reġjonali u 697 uffiċċju lokali (minn Ġunju 2012). In-negozji tal-UE huma attivi f'firxa wiesgħa ta' setturi, prinċipalment fis-servizzi finanzjarji u tan-negozju, fil-kummerċ, fil-loġistika, fil-kostruzzjoni u fil-bejgħ bl-imnut. Il-kumpaniji tal-UE huma, fost l-oħrajn, atturi ewlenin fis-setturi bankarji, tal-assigurazzjoni u tat-titoli ta' Ħong Kong. Billi jospita waħda mill-akbar komunitajiet tan-negozju Ewropej fl-Asja, Ħong Kong qed ikompli jiġbed lejh għadd kbir ta’ ċittadini Ewropej biex jgħixu u jaħdmu f’dan it-territorju. Fl-aħħar tal-2012, dawn ammontaw għal madwar 31 390. Ħong Kong ikklassifika fis-seba' pożizzjoni fil-lista tal-aktar destinazzjonijiet popolari għall-investiment dirett tal-UE, u ħa 2 % tal-istokk globali tal-IDB tal-UE fl-2011, bl-ammont ta' EUR 124 biljun. Min-naħa l-oħra, l-investimenti ta' Ħong Kong fl-UE żdiedu malajr matul dawn l-aħħar snin. F'dak li jirrigwarda l-flussi tal-investiment, Ħong Kong kien ir-raba' l-ikbar sors ta' investiment dirett barrani fl-UE fl-2011, wara l-Istati Uniti, l-Isvizzera u l-Kanada. L-influssi diretti minn Ħong Kong lejn l-UE u l-istokks ta' investiment li oriġinaw minn Ħong Kong ammontaw għal EUR 6,5 biljun u EUR 63,9 biljun rispettivament. Ħong Kong għadu jservi ta' pjattaforma maġġuri għall-flussi ta' investiment dirett barrani mill-UE lejn iċ-Ċina kontinentali, u viċe versa. Ir-raġunijiet għal dan jinkludu l-prossimità ta’ Ħong Kong għaċ-Ċina Kontinentali u r-rabtiet kummerċjali li stabbilixxa magħha, is-sistema ta' taxxa tiegħu, id-disponibbiltà ta' fornituri ta' servizzi ta' kwalità għolja f'oqsma bħall-finanzi, il-kontabilità u l-liġi, kif ukoll il-preżenza f’Ħong Kong ta' għadd dejjem jikber ta' kumpaniji tal-UE u taċ-Ċina Kontinentali. Barra minn hekk, Ħong Kong jikkostitwixxi post ideali biex jiġi mobilizzat il-kapital għall-investimenti jew biex jiġu żviluppati l-operazzjonijiet kummerċjali, permezz ta’ offerti inizjali għall-pubbliku, kwotazzjonijiet sekondarji jew ħruġ ta’ bonds (inkluż bonds denominati f’CNY). Is-sitt laqgħa ta' Djalogu Strutturat bejn l-Unjoni Ewropea u l-Gvern tar-RAS ta' Ħong Kong saret fi Brussell fit-3 ta' Diċembru 2012. Id-Djalogu Strutturat huwa pjattaforma stabbilita tajjeb li tippermetti lill-UE u lil Ħong Kong jiddiskutu kwistjonijiet li jkunu ta' interess reċiproku. Il-laqgħa kienet tkopri kwistjonijiet varji: ir-relazzjonijiet ekonomiċi, il-kummerċ u l-investiment, l-avjazzjoni, l-ambjent, il-kooperazzjoni fl-oqsma tal-innovazzjoni u tal-edukazzjoni, ir-regolamentazzjoni tas-servizzi finanzjarji, il-leġiżlazzjoni dwar il-kompetizzjoni u kwistjonijiet doganali. F'Novembru 2012, id-disa' Kumitat Konġunt għall-Kooperazzjoni Doganali nieda kollaborazzjoni bejn l-esperti fil-qasam tad-drittijiet ta' proprjetà intellettwali u ta bidu għall-parteċipazzjoni ta' Ħong Kong fil-proġett immirat li joħloq rotot kummerċjali intelliġenti u siguri bejn l-UE u ċ-Ċina. L-UE kompliet tfittex li jkollha taħditiet esploratorji fuq il-possibbiltà ta' kooperazzjoni fil-qasam tat-tassazzjoni tat-tfaddil, filwaqt li ħadet inkunsiderazzjoni l-iżviluppi internazzjonali reċenti fil-qasam tal-iskambju ta' informazzjoni bejn l-awtoritajiet tat-taxxa u l-ħtieġa li jiġu stabbiliti kundizzjonijiet ekwi fuq livell internazzjonali. Is-sena 2012 kienet xhud għal għadd ta' żjarat ta' livell għoli min-naħa tal-istituzzjonijiet tal-Unjoni Ewropea fir-RAS ta' Ħong Kong, inkluż iż-żjara tar-Rappreżentant Għoli/Viċi President Catherine Ashton f'Lulju, dik tal-Kummissarju għas-Suq Intern u s-Servizzi Michel Barnier f'Jannar, u dik tal-Kummissarju għall-Kummerċ Karel De Gucht fi Frar. Delegazzjoni mill-Kumitat Ekonomiku u Soċjali Ewropew marret Ħong Kong f'April. Żjarat regolari min-naħa ta' uffiċjali għolja għenu wkoll biex jinżammu skambji sostanzjali f'oqsma ta' interess komuni inklużi r-regolamentazzjoni tas-servizzi finanzjarji, kwistjonijiet makroekonomiċi, il-protezzjoni tal-konsumatur u tas-saħħa u l-multilingwiżmu. Marru Ħong Kong ukoll delegazzjonijiet ta’ Membri tal-Parlament Ewropew u għenu biex tittejjeb il-kooperazzjoni tagħna. L-attivitajiet tal-Programm tal-UE ta' Informazzjoni dwar in-Negozju għal Ħong Kong u l-Makaw (EUBIP), li huwa mmexxi mill-Kamra Ewropea tal-Kummerċ f'Ħong Kong u kofinanzjat mill-UE, ta prijorità lill-attivitajiet relatati mar-rispons tal-UE għall-kriżi tad-dejn sovran, mar-regolamentazzjoni tas-servizzi finanzjarji, mal-ambjent u t-tibdil fil-klima, mas-CEPA u mar-relazzjonijiet kummerċjali bejn l-UE u ċ-Ċina kontinentali. Il-kunsilli tan-negozji għas-setturi li fihom in-negozji u l-industriji tal-UE jgawdu minn pożizzjoni prominenti, bħalma huma t-teknoloġija tal-informazzjoni u tal-komunikazzjoni (ICT), il-prodotti lussużi u prodotti oħra għall-konsumatur u s-servizzi finanzjarji, ipprovdew kontribut industrijali importanti għad-djalogu intergovernattiv. Il-programm EUBIP intemm f'Novembru 2012; l-attivitajiet fundamentali tiegħu se jitkomplew mill-Kamra Ewropea tal-Kummerċ, u fl-2013 se jitnieda proġett ieħor li se jkun is-suċċessur tiegħu. Sabiex isaħħu ulterjorment ir-rabtiet ma' Ħong Kong, il-missjonijiet diplomatiċi tal-UE u tal-Istati Membri tagħha f'dan ir-reġjun żiedu l-isforzi tagħhom ta' diplomazija pubblika, bil-għan li l-UE ssir viżibbli aktar f'Ħong Kong u li jkun hemm aktar għarfien u tagħrif dwar il-politiki tal-UE. Dawn jinkludu politiki relatati mal-kummerċ u politiki regolatorji, l-enerġija u t-tibdil fil-klima, ir-regolamentazzjoni tas-servizzi finanzjarji, kwistjonijiet doganali, il-politiki dwar l-ugwaljanza bejn il-ġeneri, id-djalogu interkulturali, kwistjonijiet akkademiċi u r-rwol tal-UE fid-dinja. Il-missjonijiet diplomatiċi tal-UE ħadmu flimkien mill-qrib ukoll biex isaħħu l-kuntatti bejn in-nies u biex jippromwovu l-iskambji akkademiċi permezz ta' attivitajiet konġunti bħall-Fiera tal-Edukazzjoni Superjuri tal-UE, il-Festival tal-Films tal-UE u l-inizjattiva li tippromwovi ċ-ċelebrazzjoni tal-lingwi Ewropej. Fl-1 ta' Settembru 2012, ingħata bidu għall-attivitajiet tal-Programm Akkademiku tal-UE f’Ħong Kong. Dan il-konsorzju jinkludi l-Università Battista ta' Ħong Kong, l-Università Ċiniża ta' Ħong Kong, l-Università ta' Ħong Kong u l-Università ta' Lingnan. L-objettiv tal-Programm huwa li jippromwovi r-riċerka akkademika, li jiżviluppa attivitajiet ta’ komunikazzjoni biex tittejjeb il-viżibilità tal-UE u li jsaħħaħ il-kooperazzjoni akkademika mal-istituzzjonijiet ta' edukazzjoni superjuri tal-UE. B'segwitu għal aċċident b'lanċa li seħħ fl-1 ta' Ottubru, ir-Rappreżentant Għoli bagħtet mill-qalb il-kondoljanzi tagħha lill-familji u lill-maħbubin tad-39 vittma. Ħadet l-opportunità biex tenfasizza l-valur li għandu Ħong Kong għall-UE, kemm bħala ħabib kif ukoll bħala imsieħeb. L-UE se tkompli trawwem ir-relazzjoni tagħha mar-RAS ta' Ħong Kong, iżżid ir-rabtiet ekonomiċi u kummerċjali, ittejjeb il-kooperazzjoni man-negozji u mas-soċjetà ċivili u tippromwovi l-mobbiltà u l-iskambji mal-poplu ta’ Ħong Kong. [1] Fir-Rapport tal-2012 tiegħu dwar l-Iżvilupp Finanzjarju, il-Forum Ekonomiku Dinji kklassifika lil Ħong Kong fl-ewwel pożizzjoni fost 62 sistema finanzjarja u swieq kapitali l-aktar importanti fuq livell dinji, għat-tieni sena konsekuttiva. Ħong Kong ġie kklassifikat bħala l-ekonomija l-aktar libera fid-dinja għad-19-il sena konsekuttiva fl-Indiċi tal-Libertà Ekonomika tal-Heritage Foundation. Skont ir-Rapport tal-2012 tal-UNCTAD dwar l-Investiment Dinji, l-investimenti diretti barranin eżoġeni lejn Ħong Kong ammontaw għal USD 83 biljun fl-2011, u dan jagħmel lil Ħong Kong ir-raba' l-akbar riċevitur ta' IDB fid-dinja.